《追挽刘宗荣》
明代·陈谟

总角从先进，刘墙白下东。衣冠会元日，桑梓共高风。

内谱通家旧，金科奕世同。至今怀古道，犹及拜先公。

夫子声名早，承家德业隆。山辉元韫玉，节苦自和熊。

善行东平最，寒芒太乙通。贤良蕡有策，著作向多功。

未展青云翮，先成白雪翁。脩文期太速，遗草意何穷。

令子称才杰，儒科致显融。善和存故里，一亩复新宫。

种德门逾大，光幽石已砻。典刑看奕奕，图画极沨沨。

春日珠林道，秋风宰木丛。长怀书甲子，应自问鸿濛。

辅嗣经仍讲，宾王句更工。焚黄知有日，含笑九原中。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。